টেস্ট দলের অধিনায়কত্ব ছেড়েছেন, বেশ কয়েক বছর হয়ে গেল। তারপর জাতীয় দলের সীমিত ওভারের ক্রিকেটেও অধিনায়কত্বের ব্যাটন হস্তান্তর করেছেন সতীর্থ কোহলিকে। তবে ফের অধিনায়ক হিসেবে বাছা হল। এই দল অবশ্য মাঠে নেমে খেলবে না। আসলে অস্ট্রেলিয়ান পেসার শন টেট আইপিএল-এ নিজের পছন্দের একাদশ নির্বাচন করেছেন। নিজের দলে অধিনায়ক হিসেবে তিনি বেছেছেন ধোনিকেই। সর্বকালের অন্যতম সেরা এই ভারতীয় অধিনায়ককেই তিনি নিজের পছন্দের একাদশে নেতৃত্বের ব্যাটন তুলে দিয়েছেন।
প্রত্যেক ক্রিকেটারের শক্তি, দুর্বলতা বাছাই করে শন টেট এই একাদশ গড়েছেন। সাতজন ভারতীয় ক্রিকেটারের পাশাপাশি টেট দু’জন ক্যারিবিয়ান, একজন করে শ্রীলঙ্কান ও দক্ষিণ আফ্রিকান ক্রিকেটারকে রেখেছেন। তাৎপর্যপূর্ণভাবে টেটের সেরা একাদশে স্থান পাননি তাঁর নিজের দেশ অস্ট্রেলিয়ার ক্রিকেটাররাই।
শন টেট নিজের একাদশে ওপেনার হিসেবে বেছেছেন গৌতম গম্ভীর ও ক্রিস গেইলকে। এরপর মিডল অর্ডারে আক্রমণাত্মক ব্যাটসম্যানদেরই স্থান দিয়েছেন তিনি। তিন ও চারে যথাক্রমে বিরাট কোহলি ও এবি ডিভিলিয়ার্সকে রাখার পর ব্যাটিং অর্ডারে রাখা হয়েছে রোহিত শর্মা ও মহেন্দ্র সিংহ ধোনিকে। আইপিএল-এর তর্কাতীতভাবে সেরা উইকেটরক্ষক ধোনিকেই নেতৃত্বের দায়িত্ব দিয়েছেন তিনি।
আরও পড়ুন— 
সাক্ষী নন, লক্ষ্মী নন, আরও রোম্যান্স ছিল ধোনির জীবনে, সামনে এল সেই কাহিনি
ফের ধোনিকে নিয়ে মুখ খুললেন পুণে মালিক, যা বললেন শুনে আশ্চর্য হতে হয়
যেকোনও একাদশেরই অলরাউন্ডার হিসেবে ডোয়েন ব্র্যাভো অটোমেটিক চয়েস। টেটের একাদশেও তাঁর ব্যতিক্রম হয়নি। স্পিন বিভাগে টেট রেখেছেন ভারতের সর্বকালের সেরা দুই স্পিনার হরভজন সিংহ ও রবিচন্দ্রন অশ্বিনকে। টেট বিশ্বাস করেন উপমহাদেশের উইকেটে অশ্বিন-ভাজ্জি জুটি বিপক্ষের দশা করুণ করে তুলতে সমর্থ হবে। পেস বিভাগে অস্ট্রেলিয়ান পেসারের বাজি লাসিথ মালিঙ্গা ও ভুবনেশ্বর কুমারের উপর। ডেথ ওভারে শ্রীলঙ্কার স্পিডস্টার বরাবরই নির্ভরযোগ্য। আর ভুবনেশ্বর কুমার যে এমনি এমনি একাদশে জায়গা করে নেননি, তা চলতি মরশুমের আইপিএল-এর পারফরম্যান্স দেখলেই মালুম হয়।
শন টেটের পাশাপাশি আইপিএল-এ নিজের সেরা একাদশ বেছেছেন আর এক অস্ট্রেলিয়ান ব্র্যাড হগ। হগেরও পছন্দের অধিনায়ক ধোনি। হগের একাদশেও ডেভিড ওয়ার্নার বাদে কোনও অস্ট্রেলীয় ক্রিকেটার নেই।
শন টেটের একাদশ : ক্রিস গেইল, গৌতম  গম্ভীর, বিরাট কোহলি, এবি ডিভিলিয়ার্স, রোহিত শর্মা, মহেন্দ্র সিংহ ধোনি (অধিনায়ক ও উইকেটরক্ষক), ডোয়েন ব্র্যাভো, হরভজন সিংহ, রবিচন্দ্রন অশ্বিন, লাসিথ মালিঙ্গা এবং ভুবনেশ্বর কুমার।
ব্র্যাড হগের একাদশ : বীরেন্দ্র সহবাগ, ডেভিড ওয়ার্নার, সুরেশ রায়না, বিরাট কোহলি, এবি ডিভিলিয়ার্স, মহেন্দ্র সিংহ ধোনি (অধিনায়ক ও উইকেটরক্ষক), ডোয়েন ব্র্যাভো, সুনীল নারিন, রবিচন্দ্রন অশ্বিন, ভুবনেশ্বর কুমার এবং জাহির খান।